b'\n_START_ARTICLE_\nKukkah\xc3\xa4m\xc3\xa4h\xc3\xa4kki\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKukkah\xc3\xa4m\xc3\xa4h\xc3\xa4kin naaras on kookas, 9\xe2\x80\x9311\xc2\xa0mm pitk\xc3\xa4. Koiras huomattavasti pienempi, vain 3\xe2\x80\x934\xc2\xa0mm:n pituinen. Naaras on l\xc3\xa4hes yksiv\xc3\xa4rinen, vain takaruumiin sivuilla saattaa olla punaiset juovat tai t\xc3\xa4pl\xc3\xa4t. Erikoisena piirteen\xc3\xa4 aikuinen naaras kykenee vaihtamaan v\xc3\xa4ri\xc3\xa4\xc3\xa4n keltaisesta valkoiseen ymp\xc3\xa4rist\xc3\xb6ns\xc3\xa4 mukaan. My\xc3\xb6s vihert\xc3\xa4v\xc3\xa4ns\xc3\xa4vyisi\xc3\xa4 yksil\xc3\xb6it\xc3\xa4 tavataan ja nuoret kukkah\xc3\xa4m\xc3\xa4h\xc3\xa4kit ovat vihreit\xc3\xa4. H\xc3\xa4m\xc3\xa4h\xc3\xa4kin v\xc3\xa4rin vaihtumiseen kuluu pari vuorokautta. Koiraan eturuumis ja etummaiset raajat ovat laajalti tummanruskeat ja takaruumiin selk\xc3\xa4puolella on kaksi punaruskeaa pitkitt\xc3\xa4isjuovaa. Muilta osin koiras on kellert\xc3\xa4v\xc3\xa4 tai valkoinen. Kaksi etummaista raajaparia ovat huomattavasti taaempia raajoja pitemm\xc3\xa4t ja v\xc3\xa4ijyv\xc3\xa4 h\xc3\xa4m\xc3\xa4h\xc3\xa4kki pit\xc3\xa4\xc3\xa4 niit\xc3\xa4 leve\xc3\xa4lti ojennettuna ruumiin sivuilla.\n_START_SECTION_\nLevinneisyys\n_START_PARAGRAPH_\nLaajalti levinnyt laji, jota tavataan suurimmassa osassa Eurooppaa, Aasian pohjoisosissa sek\xc3\xa4 Pohjois-Amerikassa. Suomessa sit\xc3\xa4 tavataan ainakin etel\xc3\xa4iseen Lappiin saakka, mutta laji on selv\xc3\xa4sti yleisempi maan etel\xc3\xa4osissa.\n_START_SECTION_\nElintavat\n_START_PARAGRAPH_\nKukkah\xc3\xa4m\xc3\xa4h\xc3\xa4kit el\xc3\xa4v\xc3\xa4t niityill\xc3\xa4, kedoilla, tienpientareilla ja muilla avoimilla paikolla. Heimolleen tyypilliseen tapaan se ei kudo pyyntiverkkoa vaan saalistaa v\xc3\xa4ijym\xc3\xa4ll\xc3\xa4. H\xc3\xa4m\xc3\xa4h\xc3\xa4kki istuu kukassa suojav\xc3\xa4rins\xc3\xa4 turvin ja odottaa kukkaan lent\xc3\xa4v\xc3\xa4\xc3\xa4 hy\xc3\xb6nteist\xc3\xa4. Tavallisimmin h\xc3\xa4m\xc3\xa4h\xc3\xa4kin tapaa valkoisesta tai keltaisesta kukasta, mutta sen havaitseminen on vaikeaa, ellei h\xc3\xa4m\xc3\xa4h\xc3\xa4kin v\xc3\xa4ri satu poikkeamaan kukan v\xc3\xa4rist\xc3\xa4. Kukkah\xc3\xa4m\xc3\xa4h\xc3\xa4kit parittelevat alkukes\xc3\xa4ll\xc3\xa4 ja naaras munii munat seitist\xc3\xa4 tekem\xc3\xa4\xc3\xa4ns\xc3\xa4 munakoteloon, jonka se piilottaa kasvien lehtien v\xc3\xa4liin. Poikaset talvehtivat karikkeen joukossa ja aikuistuvat seuraavana kev\xc3\xa4\xc3\xa4n\xc3\xa4._NEWLINE_H\xc3\xa4m\xc3\xa4h\xc3\xa4kin v\xc3\xa4rinmuutoksen mahdollistava kemia on monimutkaista, eik\xc3\xa4 mekanismia tunneta kovin hyvin.'